b'\n_START_ARTICLE_\nAlbert Kesselring\n_START_SECTION_\nBakgrunn og virke\n_START_PARAGRAPH_\nKesselring hadde en normal oppvekst som s\xc3\xb8nn av skoleinspekt\xc3\xb8ren i Bayreuth. Etter grunnskole og videreg\xc3\xa5ende skole i 1904 gikk han f\xc3\xb8rst et \xc3\xa5r p\xc3\xa5 milit\xc3\xa6rakademiet, deretter 18 m\xc3\xa5neder p\xc3\xa5 artilleriskolen i M\xc3\xbcnchen. Han ble l\xc3\xb8ytnant i 1906 og ble ikke skadet i f\xc3\xb8rste verdenskrig da han tjenestegjorde vesentlig i stabsfunksjoner. I 1919 ble han hauptmann i Reichswehr, i 1923 major og i 1931 oberstl\xc3\xb8ytnant. Fram til 1933 var han artillerioffiser i luftforsvaret, men fra 1933 ble han med grad som oberst utdannet til flyger og ble overf\xc3\xb8rt til det som skulle bli Luftwaffe. I 1935 ble han generall\xc3\xb8ytnant og i 1937 general i Luftwaffe. 19. juli 1940 ble han utnevnt som en av Tysklands 20 generalfeltmarskalker._NEWLINE_Kesselring var en meget dyktig og kompromissl\xc3\xb8s kommandant i felt. B\xc3\xa5de m\xc3\xa5ten \xc3\xa5 organisere forsvaret av Italia og ikke minst hans dyktighet i \xc3\xa5 utnytte de fordelene terrenget ga, gjorde at de allierte hadde store problemer under fremrykking nordover. S\xc3\xa6rlig forsvarslinjene Gustavlinjen omtrent 10 mil s\xc3\xb8r for Roma og Goterlinjen lenger nord i Italia var s\xc3\xa6rdeles vanskelig \xc3\xa5 trenge igjennom for de allierte, og kampene ved hver av disse frontlinjene tok flere m\xc3\xa5neder._NEWLINE_Pga sitt utseende ble han kalt \xc2\xabsmilende Albert\xc2\xbb eller \xc2\xabsmilende Kesselring\xc2\xbb._NEWLINE_Han kapitulerte med Arm\xc3\xa9gruppe Syd til sjefen for den amerikanske 101. luftb\xc3\xa5rne divisjon, Maxwell D. Taylor 4. mai 1945 og ble deretter satt i amerikansk krigsfangenskap i Braunschweig.\n_START_SECTION_\nEtter krigen\n_START_PARAGRAPH_\nI 1947 ble han anklaget for drap p\xc3\xa5 partisaner utf\xc3\xb8rt av soldater under hans kommando. Han ble funnet skyldig og d\xc3\xb8mt til d\xc3\xb8den, men dommen vakte store protester p\xc3\xa5 grunn av tvil bevisene for hans kjennskap og deltakelse i drapene. Han ble ben\xc3\xa5det og l\xc3\xb8slatt fra fengsel i 1952 p\xc3\xa5 grunn av helseproblemer._NEWLINE_Kesselring ble i 1952, f\xc3\xb8r han ble l\xc3\xb8slatt fra fengselet, valgt til leder av det gjenopprettede Stahlhelm, Bund der Frontsoldaten, et verv han hadde fram til sin d\xc3\xb8d i 1960._NEWLINE_Han ga ut memoarene Soldat bis zum letzten Tag og Gedanken zum 2. Weltkrieg. Han distanserte seg aldri offentlig fra Hitler eller sin lojalitet til ham, men han var aldri medlem av det nasjonalsosialistiske partiet NSDAP.'